b'\n_START_ARTICLE_\nLimp Bizkit\n_START_SECTION_\nPovijest sastava\n_START_PARAGRAPH_\nSastav su 1995. osnovali Fred Durst, Sam Rivers i Rob Waters. Me\xc4\x91utim, ubrzo nakon objavljivanja prve demo snimke Mental Aquaducts, Waters napu\xc5\xa1ta sastav, a na prijedlog Riversa zamjenjuje ga Wes Borland. Po\xc4\x8deli su nastupati u Jacksonvillu, te su svirali i uz sastav Korn, sa kojim \xc4\x87e sura\xc4\x91ivati u budu\xc4\x87nosti. Na koncertu Garbagea, Durst upoznaje Jordana Schura, te sastav potpisuje za njegovu izdava\xc4\x8dku ku\xc4\x87u Flip Records.\n_START_SECTION_\nThree Dollar Bill, Yall$ (1997.-1998.)\n_START_PARAGRAPH_\nLimp Bizkit objavljuju svoj prvi studijski album Three Dollar Bill, Yall$ 1997. godine. Iako u po\xc4\x8detku album nije postigao ve\xc4\x87i uspjeh, nakon mnogo koncerata te nastupa na MTV-u i Ozzfestu, na\xc5\xa1ao se na 25. mjestu top liste Billboard 200. Prvi singl objavljen s albuma bio je "Counterfeit", me\xc4\x91utim ve\xc4\x87i uspjeh postigao je "Faith", obrada pjesme Georgea Michaela.\n_START_SECTION_\nSignificant Other (1999.-2000.)\n_START_PARAGRAPH_\nNjihov idu\xc4\x87i album Significant Other, objavljen 1999. postigao je mnogo ve\xc4\x87i uspjeh, na\xc5\xa1ao se na prvom mjestu top liste Billboard 200, te je prodano 834.000 primjeraka u prvom tjednu, a ukupno 16 milijuna diljem svijeta. Sa albuma su objavljeni singlovi "Nookie", "Break Stuff", "Re-Arranged" i "N 2 Gether Now", te su na njemu gostovali Method Man, Jonathan Davis iz Korna, te Scott Weiland iz Stone Temple Pilotsa._NEWLINE_Sastav se na\xc5\xa1ao u sredi\xc5\xa1tu kontroverze u ljeto 1999. kada su posjetitelji nakon njihovog nasupa na festivalu Woodstock \'99 po\xc4\x8deli demolirati pozornicu, te je nakon koncerta prijavljeno nekoliko slu\xc4\x8dajeva silovanja, te seksualnih napada.  Iako su neki optu\xc5\xbeili Limp Bizkit da su potakli nasilje, Durst je to opovrgnuo.\n_START_SECTION_\nChocolate Starfish (2000.-2001.)\n_START_PARAGRAPH_\nIdu\xc4\x87i studijski album Chocolate Starfish and the Hot Dog Flavored Water objavljuju 17. listopada 2000. Samo u prvom tjednu prodano je vi\xc5\xa1e od milijun primjeraka u SAD-u, te je nagra\xc4\x91en zlatnom, platinastom, i \xc5\xa1esterostrukom multiplatinastom nakladom. Objavljeni su singlovi "My Generation", "Rollin\' (Air Raid Vehicle)", "My Way" te "Take a Look Around" koji se na\xc5\xa1ao na soundtracku za film Nemogu\xc4\x87a misija 2. Unato\xc4\x8d velikom komercijalnom uspjehu, kriti\xc4\x8dari su album ocijenili prosje\xc4\x8dnim._NEWLINE_Sastav se ponovno na\xc5\xa1ao u sredi\xc5\xa1tu kontroverze 2001., kada je na koncertu na Big Day Out festivalu u Sydneyu tinej\xc4\x91erica Jessica Michalik, u sveop\xc4\x87em naguravanju za vrijeme nastupa Limp Bizkita do\xc5\xbeivjela sr\xc4\x8dani udar, te preminula u bonici pet dana kasnije. Durst je optu\xc5\xbeen jer nije uspio smiriti gomilu nakon incidenta, no on je izjavio da je upozorio organizatore koncerta na mogu\xc4\x87e opasnosti. Sud je presudio da je sastav mogao vi\xc5\xa1e pridonijeti u sprje\xc4\x8davanju incidenta, no da je glavni krivac organizator jer nije dovoljno dobro osigurao prostor._NEWLINE_Zbog neslaganja sa Durstom, u jesen 2001. Wes Borland napu\xc5\xa1ta sastav, \xc5\xa1to su mnogi ozna\xc4\x8dili kao veliki gubitak, zbog njegovih zna\xc4\x8dajnih doprinosa te ekscentri\xc4\x8dnosti.\n_START_SECTION_\nResults May Vary (2002.-2004.)\n_START_PARAGRAPH_\nNakon odlaska Borlanda, sastav je organizirao dr\xc5\xbeavnu audiciju za novog gitarista nazvanu Put Your Guitar Where Your Mouth Is 2002. godine Iako su odabrana tri finalista, umjesto njih novi gitarist postaje Mike Smith iz sastava Snot. Iako su tada ve\xc4\x87 bili snimili dovoljno pjesama za album, ponovno su se vratili u studiju kako bi ih snimili sa Smithom. \xc4\x8cetvrti studijski album Result May Vary objavljuju 23. rujna 2003., sa pola pjesama snimljenih sa Smithom, te pola na kojima je gitaru svirao Sam Rivers. Album je sa prodanih vi\xc5\xa1e od milijun primjeraka zaradio platinastu nakladu, no tek nakon pet godina, te je do\xc5\xbeivio lo\xc5\xa1e kritike. Unato\xc4\x8d tome, uspjeh je postigla obrada pjesme The Whoa "Behind Blue Eyes", na \xc4\x8dijem je videspotu glumila oscarovka Halle Berry.\n_START_SECTION_\nPovratak Borlanda, raspad (2005.-2008.)\n_START_PARAGRAPH_\nU srpnju 2005. objavljeno je da se Borland vratio u sastav, te je 3. svibnja 2005. objavljen EP The Unquestionable Truth (Part 1). U studenom iste godine objavljuju svoju prvu kompilaciju najve\xc4\x87ih hitova nazvanu Greatest Hitz, na kojoj su se nalazile pjesme sa njihova prva \xc4\x8detiri studijska albuma, te dvije dotad neobjavljene pjesme, "Why" i "Lean on Me"._NEWLINE_Ubrzo nakon objave kompilacije, Borland napu\xc5\xa1ta sastav, koji se neslu\xc5\xbebeno raspada; Durst po\xc4\x8dinje s re\xc5\xbeiranjem i glumom, a ostali \xc4\x8dlanovi se pridru\xc5\xbeuju drugim sastavima._NEWLINE_Dana 31. o\xc5\xbeujka 2008. objavljuju Rock im Park 2001, album u\xc5\xbeivo, te DVD sa nastupa na istoimenom festivalu u Njema\xc4\x8dkoj 2001., kada su bili na vrhuncu slave. To je ujedno bio i jedan od njihovih zadnjih nastupa sa originalnom postavom (Fred Durst, Wes Borland, Sam Rivers, John Otto i DJ Lethal).\n_START_SECTION_\nPonovno okupljanje, novi album (2008.-)\n_START_PARAGRAPH_\nSredinom 2008., javljaju se glasine o povratni\xc4\x8dkoj turneju Limp Bizkita, kao i one o povratku Borlanda. Dana 11. velja\xc4\x8de 2009. Durst je na internetskoj stranici to i potvrdio, te je dodao da su zapo\xc4\x8deli sa snimanjem novog albuma, te da \xc4\x87e nastupiti na Download festivalu u UK-u, u lipnju, te na njema\xc4\x8dkim festivalima Rock am Ring i Rock im Park, kao i na nekim manjim europskim.'